Papersnake/gushiwen huggingface dataset:
念奴娇（木樨）
向滈（宋代）

霜威凄紧，政悲风摇落，千山群木。十里清香方盛赏，岩桂娇黄姹绿。九畹衰业，东篱落蕊，到此成粗俗。孤标高远，淡然还媚幽独。憔悴诗老多情，问佳人底事，幽居空谷。日暮天寒垂翠袖，愁倚萧萧脩竹。林下神情，月边风露，不向雕栏曲。殷勤惟有，篆烟留得馀馥。
偈颂十五首
释法薰（宋代）

保福借水献花，这僧白日迷路。
南山门下，总是粗心底。
只是不敢说著，小慈妨大慈。
汉宫春
卢炳（宋代）

向暖南枝，最是他潇洒，先带春回。因何事、向岁晚，搀占花魁。天公著意，安排巧、特地教开。知道是，仙翁诞节，琼英要泛金杯。

人学寿阳妆面，正梁州初按，羯鼓声催。年年此花开后，宴启蓬莱。朱颜不老，算难教、绿野徘徊。消息好，行看父子，和羹鼎鼐盐梅。
半舫偶题
胡承珙（清代）

荒城斗大赋山囚，却有洼尊似道州。砌畔花开罗汉面，窗前果道释迦头。

何人为下常悬榻，此屋原如不系舟。归去茅檐闲炙背，烟涛还与话瀛洲。
海云庵
李楷（清代）

骥江东郭海云庵，有客来游野兴酣。海气初清秋色动，垂杨晓月似江南。
题广爱寺楞伽山亭
宋庠（宋代）

谁覆为山篑，工侔架海形。神鞭阴助险，佛髻巧分青。

栋老栖烟湿，禽翻避咒灵。会须依定观，一一访岩扃。
桂之树行
曹植（两汉）

桂之树。
桂之树。
桂生一何丽佳。
扬朱华而翠叶。
流芳布天涯。
上有栖鸾。
下有盘螭。
桂之树。
得道之真人咸来会讲仙。
教尔服食日精。
要道甚省不烦。
淡泊无为自然。
乘蹻万里之外。
去留随意所欲存。
高高上际于众外。
下下乃穷极地天。
百字令 赠妓
史鉴（明代）

紫薇楼下，记持觞，醉把名花相酹。爱尔玉兰名字好，况乃色香幽媚。

娟净无瑕，清芬离俗，临去犹凝睇。时移事换，梦中频见佳丽。

谁道买笑吴门，美人携手，俨与花相似。气味风标无两样，疑是花神游戏。

娇啭歌喉，明珠一串，散落金盘脆。曲终凝望，碧云犹在天际。
送子云五首
韩元吉（宋代）

四海双兄弟，南来几别离。
未成春草梦，先动白云思。
涕泪三年隔，风尘数月期。
生涯奔走里，卜筑定何时。
今年正月二十五日行园见群花尽开怅然追思去年是日去江津县亲戚相送今一岁矣嗟叹不足情见乎辞
晁公溯（宋代）

去年别津乡，两岸麦离离。亲戚知我行，晓出相追随。

系船五里知，江水清涟漪。俯窥皆白石，绿色可染衣。

何以谢送者，呼酒聊共持。放杯不忍去，看我船解维。

至今念其处，岁月忽如驰。还复见荠麦，青青满陵陂。

桃李亦尽开，风吹总成泥。一岁春一来，少留能几时。

乃若远行客，日夜只欲归。正须勤往游，步绕芳菲枝。

酾渠引微流，浮萍已生池。无事但日饮，更赋涉园诗。
闻蝉五绝句奉呈诸幕友
曾丰（宋代）

羽仙尘外学修行，未蜕那知身已轻。
露里厌为无事饮，风前戏作不平鸣。
过名山谒汪明府留饮别后却寄
金朝觐（清代）

金鸡关外放新晴，万井田畦水正盈。编户殷繁环客路，平冈低伏入山城。

重开樽酒经三载，先导行旌过一程。为爱君诗似春色，撩人无奈最多情。
读汉史 其一
文彦博（宋代）

汉室言中圮，咸京欲伴芜。髹墀倾馺娑，齯齿笑诸于。

未暇平青犊，旋闻奉赤符。货泉诚妄改，天命本难渝。
寄魏元履
刘子翚（宋代）

世情事虚文，十幅了一书。
片言倒肺腑，子独不佞予。
班班眼中秀，学胆谁似渠。
平生几两屩，踏破牛斗墟。
小言谒侯门，大言叫天都。
归来辟存室，默坐追亡逋。
床头著韦编，盘礴万古初。
时拈纸上语，破的妙有余。
已甘酬对难，舌本噤不舒。
矧予在半流，所见方模糊。
蜗涎不自润，讵敢相沾濡。
人生强多知，於已固已疏。
睫边遗太极，意上町六虚。
狞猿絷尚跳，况乃拊槛呼。
是神非吾神，滓秽政可奴。
尝闻不远复，佩作三字符。
煌煌杏坛春，一枝明清湖。
蜂蝶未全知，佳处自不孤，
惟予先著眼，时来采芳腴。
何法共叩微，归性有顺涂。
送张云岊入堆蓝二首 其一
区怀瑞（明代）

副墨迥时贤，藏将阿那边。所搜皆十岛，入想即千年。

木末仙人骥，峰头太乙船。无繇缀霞史，咫尺郁蓝天。
赵侯保民惠政纪实诗 纪犒遣过军四
邵君美（宋代）

客军过县没公凭，百姓惊移怕起争。犒物犒钱皆望外，秋毫无犯奔程行。
重至
彭汝砺（宋代）

亭台池沼皆依旧，惟爱清风日日新。念远恨无双羽翼，临流安得一丝纶。

好花有意重留客，幽鸟无情乱惹人。满眼澄光清可赋，与君无厌往还频。
径山茶汤会首求颂二首
释咸杰（宋代）

有智大丈夫，发心贵真实。
心真万法空，处处无踪迹。
所谓大空王，显不思议力。
况复念世间，来者正疲极。
一茶一汤功德香，普令信者从兹入。
金丹诗诀 其四十四
陈楠（宋代）

同行同坐又同眠，终日相随在目前。认得这些须急采，见之便是水乡铅。
次韵德基效欧阳体作雪诗禁体物之字兼送表臣
李处权（宋代）

朝来冻坐如缩龟，不闻打窗那得知。
江南地暖亦有此，惊心远自龙沙吹。
六一居士最能赋，东坡先生追撚髭。
腐儒得句亦起舞，砚寒沃笔浮轻澌。
征尘暗天铁马健，衣冠南奔身世危。
兄弟相望音信绝，梳头纷纷满面丝。
裋褐袖手如怀冰，车马不来奚所为。
前年毗陵雪盈尺，蟹螯犹记左手持。
归来浩歌仰看屋，夜深凜凜粟满肌。
室中老妇几兴叹，膝下奈此号寒儿。
今年造物颇垂顾，税驾仁里欢此时。
杀鸡为黍朝夕事，苦节诸郎方下帏。
起看松竹有特操，坐对溪山无俗姿。
刘子唱高和弥寡，要当独醒歠其醨。
已呼稚子来候门，更戒黄童无扫墀。
十千不向楼头贳，一蓑正忆江上披。
五陵之客夸轻肥，呼鹰逐兽广莫驰。
五侯之第事豪侈，珊瑚照耀金屈卮。
岂如高举纵清赏，钩帘一目万景随。
亦有末至居客右，其言不让故哂之。
和鲜于子骏益昌官舍八咏 闲燕亭
苏辙（宋代）

登山稍已高，旷望良亦远。
危亭在山腹，物景行自变。
诸峰宿露在，草木朝阳绚。
盎盎云出山，溜溜泉垂坂。
徐行得佳处，永日遂忘返。
此乐只自知，傍人任嫌懒。
题望海亭亭在乌石山之阳平章燕公所建
郑潜（明代）

瀚海苍茫际远空，危亭极目兴无穷。潮平五虎风涛壮，波撼三山地势雄。

华构入云嘘蜃气，金樽邀月咽龙宫。登临又喜楼船近，心逐川流日夜东。
句
周伯仁（宋代）

照天下夜梨花月，落地无声柳絮风。
春词二十首 其七
李纲（宋代）

春日迟迟午睡浓，梦魂飞过浙江东。无端花底间关舌，唤起搔头两鬓蓬。
金陵
周师成（宋代）

故国已云久，地馀风流情。
山花不断市，江鸥长入城。
青溪泓玉水，红楼调春声。
斟酌飞仙过，枉辔一来行。
江城子·一年箫鼓又疏钟
翁元龙（宋代）

一年箫鼓又疏钟。爱东风。恨东风。吹落灯花，移在杏梢红。玉靥翠钿无半点，空湿透，绣罗弓。

燕魂莺梦渐惺松。月帘栊。影迷蒙。催趁年华，都在艳歌中。明日柳边春意思，便不与，夜来同。
画葡萄引
王九思（明代）

汉武唯知贵异物，博望常劳使西域。
大夏康居产富饶，胡桐柽西非奇特。
独取葡萄入汉宫，遂遣天王亲外国。
当年肉味厌侯王，今日霜根遍西北。
吾家十亩后园里，长条几架南山侧。
龙须时袅水风斜，马乳尽垂秋雨色。
故园一别惊风雨，画图相对思乡土。
青钱已办雇河舟，白首行看住草楼。
但愿千缸酿春酒，未须一斗博凉州。
织机
白玉蟾（宋代）

天地山河作织机，百花如锦柳如丝。
虚空白处做一疋，日月双梭天外飞。
题张信道所藏李元素淮山清晓图
王寂（南北朝）

长淮宛转淮山麓，浩荡淮光酿山绿。侧峰横岭巧连延，直自钟山彻浮玉。

晓来烟霭与风尘，面目参差未是真。中宵沆瀣一濯洗，突兀了观清净身。

阳乌飞出扶桑路，却拂群阴披宿雾。朝晖千丈卧长虹，曙色半岩横匹素。

须臾溪壑渐分明，怪底悬崖化赤城。风传粥板僧定出，露湿野巢鹤梦惊。

玄晖旧笔绝俗韵，元素豪夺紫泥印。秖今元素入穷泉，惜哉一代风流尽。
和富公权宗丞十首 其二
王之道（宋代）

展读新诗次第看，管中文豹喜窥斑。不知笔力能豪放，落纸云烟欬唾间。
学记
乐正克（先秦）

发虑宪，求善良，足以謏闻，不足以动众；就贤体远，足以动众，未足以化民。君子如欲化民成俗，其必由学乎！

玉不琢，不成器；人不学，不知道。是故古之王者建国君民，教学为先。《兑命》曰：“念终始典于学。”其此之谓乎！

虽有嘉肴，弗食不知其旨也；虽有至道，弗学不知其善也。是故学然后知不足，教然后知困。知不足，然后能自反也，知困，然后能自强也。故曰：教学相长也。《兑命》曰：“斅学半。”其此之谓乎？

古之教者，家有塾，党有庠，术有序，国有学。比年入学，中年考校。一年视离经辨志；三年视敬业乐群；五年视博习亲师；七年视论学取友，谓之小成。九年知类通达，强立而不反，谓之大成。夫然后足以化民易俗，近者说服而远者怀之，此大学之道也。《记》曰：“蛾子时术之。”其此之谓乎！

大学始教，皮弁祭菜，示敬道也。《宵雅》肄三，官其始也。入学鼓箧，孙其业也。夏楚二物，收其威也。未卜禘不视学，游其志也。时观而弗语，存其心也。幼者听而弗问，学不躐等也。此七者，教之大伦也。《记》曰：“凡学，官先事，士先志。”其此之谓乎！

大学之教也，时教必有正业，退息必有居学。不学操缦，不能安弦；不学博依，不能安诗；不学杂服，不能安礼。不兴其艺，不能乐学。故君子之于学也，藏焉修焉，息焉游焉。夫然，故安其学而亲其师，乐其友而信其道，是以虽离师辅而不反也。《兑命》曰：“敬孙务时敏，厥修乃来。”其此之谓乎！

今之教者，呻其占毕，多其讯言，及于数进而不顾其安，使人不由其诚，教人不尽其材。其施之也悖，其求之也佛。夫然，故隐其学而疾其师，苦其难而不知其益也。虽终其业，其去之必速，教之不刑，其此之由乎！

大学之法：禁于未发之谓豫，当其可之谓时，不陵节而施之谓孙，相观而善之谓摩。此四者，教之所由兴也。

发然后禁，则扞格而不胜；时过然后学，则勤苦而难成；杂施而不孙，则坏乱而不修；独学而无友，则孤陋而寡闻；燕朋逆其师；燕辟废其学。此六者，教之所由废也。

君子既知教之所由兴，又知教之所由废，然后可以为人师也。故君子之教，喻也。道而弗牵，强而弗抑，开而弗达。道而弗牵则和，强而弗抑则易，开而弗达则思。和易以思，可谓善喻矣。

学者有四失，教者必知之。人之学也，或失则多，或失则寡，或失则易，或失则止。此四者，心之莫同也。知其心然后能救其失也。教也者，长善而救其失者也。

善歌者，使人继其声；善教者，使人继其志。其言也，约而达，微而臧，罕譬而喻，可谓继志矣。

君子知至学之难易，而知其美恶，然后能博喻，能博喻然后能为师，能为师然后能为长，能为长然后能为君。故师也者，所以学为君也，是故择师不可不慎也。《记》曰：“三王四代唯其师。”其此之谓乎！

凡学之道：严师为难。师严然后道尊，道尊然后民知敬学。是故君之所以不臣于其臣者二：当其为尸，则弗臣也；当其为师，则弗臣也。大学之礼，虽诏于天子无北面，所以尊师也。

善学者，师逸而功倍，又从而庸之。不善学者，师勤而功半，又从而怨之。善问者如攻坚木，先其易者，后其节目，及其久也，相说以解。不善问者反此。善待问者如撞钟，叩之以小者则小鸣，叩之以大者则大鸣，待其从容，然后尽其声。不善答问者反此。此皆进学之道也。

记问之学，不足以为人师，必也听语乎！力不能问，然后语之，语之而不知，虽舍之可也。

良冶之子，必学为裘；良弓之子，必学为箕；始驾马者反之，车在马前。君子察于此三者，可以有志于学矣。

古之学者，比物丑类，鼓无当于五声，五声弗得不和；水无当于五色，五色弗得不章；学无当于五官，五官弗得不治；师无当于五服，五服弗得不亲。

君子曰：“大德不官，大道不器，大信不约，大时不齐。察于此四者，可以有志于学矣。”三王之祭川也，皆先河而后海，或源也，或委也，此之谓务本！
井口镇石牛诗
阳枋（宋代）

巨石如牛溯绿漪，象名为物本无知。休言神禹忘疏凿，付与冯夷日箠笞。
衡州新学记
张孝祥（宋代）

先王之时，以学为政，学者致之出，政者学之施，学无异习，政无异术。自朝廷达之郡国，自郡国达乏天下，元元本本，靡有二事。故士不于学，则为奇言异行；政不于学，则无道揆法守。君臣上下，视吾之有学，犹农之有田，朝斯夕斯，不耕不耘，则无所得食，而有卒岁之忧。些人伦所以明，教化所以成。道德一而风俗同，惟是故也。

后世之学，盖盛于先王之时矣。居处之安，饮食之丰，训约之严，先王之时未必有此；然学自为学，政自为政，群居玩岁，自好者不过能通经缉文，以取科第，既得之，则昔之所习者，旋以废忘。一视薄书期会之事，则曰：“我方为政，学于何有？”嗟夫！后世言治者常不敢望先王之时，其学与政之分与！

国家之学至矣，十室之邑有师弟子，州县之吏以学名官，凡岂为是观美而已？盖欲还先王之旧，求政于学。顾卒未有以当上意者，则士大夫与学者之罪也。

衡之学曰石鼓书院云者，其来已久，中迁之城南，士不为便，而还其故，则自前教授施君鼎。石鼓之学，据潇、湘之会，挟山岳之胜。其迁也，新室屋未具。提点刑狱王君彦洪、提举常平郑君丙、知州事张君松，皆以乾道乙酉至官下，于是方有兵事，三君任不同而责均，虽日不䞹暇，然知夫学所以为政，兵其细也，则谓教授苏君总龟，使遂葺之。居无何而学成，兵事亦已，环三君之巡属，整整称治。

夫兵之已而治之效，未必遽由是学也，而余独表而出之，盖乐夫三君识先王所以为学之意，于羽檄交驰之际，不敢忘学，学成而兵有功，治有绩，则余安得不为之言，以劝夫为政而不知学者耶？凡衡之士，知三君之心，则居是学也，不专章句之务，而亦习夫他日所以为政；不但为科第之得，而思致君泽民之业。使政之与学复而为一，不惟三君之望如此，抑国家将于是而有获与！

明年八月旦，历阳张某记。
和游子明效李长吉体二首 其二
王质（宋代）

树顶参差山髻青，漫漫秋浦无人行。征衫尘土老岁月，梧桐秋风桃李春。

水寒露冷蒹葭湿，属玉横江孤影直。波纹摇尽九秋香，菱叶团圆水花碧。
与神智师话别
释道潜（宋代）

昔我年始壮，托身灵鹫峰。主人大导师，鼓舞扬真风。

四方依绛帐，杂遝象与龙。嗟余于此时，已识大士踪。

纷纷论议场，头角出群雄。如何三十载，慧刃藏其锋。

端居肄业地，了不为世通。迩独念西湖，聿来将谁从。

情随山水远，兴与鱼鸟同。平生方外姿，自在如冥鸿。

明朝复回首，飘洒一孤篷。
句
谌祜（宋代）

汉殿落花龙衮弃，周原荒棘虎营新。
病犬
秦观（宋代）

犬以守御用，老惫将何为。
踉跄劣於行，累然抱渴饥。
主人恩义易，勿为升斗资。
黾勉不肯去，犹若恋藩篱。
屠脍意得逞，烹庖在须斯。
糟糖固非意，豚矢同一时。
念昔初得宠，青缰缠球丝。
饲养候饥饱，动止常相随。
胡云不终始，委逐在衰迟。
犬死不足道，固为主人悲。
次前韵示杨明二首
苏辙（宋代）

晚岁有余乐，天教一向闲。
嵩阳百口住，岭外七年还。
卜宅先邻晏，携瓢欲饮颜。
吴僧来不久，相约叩禅关。
经甘蔗州赠朱山人
王恭（明代）

北风吹长林，林下白日晓。黄茅獠洞少人行，万碛千峰绝飞鸟。

腊尽山中霜正繁，长裾短策扣君门。棕榈巷里人烟僻，蔗叶篱中鸡犬喧。

君家结搆连云起，楼上青山下溪水。溪水东流竟不回，野花林路长苍苔。

涧中落落青石小，谷口昽昽锦树回。知君久负青囊秘，前代曾杨共流辈。

山北山南得葬多，白璧黄金买无地。巾屦长留懒出山，姓名那得满人间。

滦河易水不堪听，钟阜龙盘犹可观。
孤鸾·荆溪清晓
张榘（宋代）

荆溪清晓。问昨夜南枝，几分春到。一点幽芳，不待陇头音耗。亭亭水边月下，胜人间、等闲花草。此际风流谁似，有孄窝诗老。向虚檐、淡然索笑。任雪压霜欺，精神越好。最喜庭除，下映紫兰娇小。孤山好寻旧约，况和羹、用功宜早。移傍玉阶深处，趁天香缭绕。
蝶恋花
吴藻（清代）

石磴穿云修竹绕。未到罗浮，只说西泠好。眷属神仙春不老。

玉龙呼起耕瑶草。

试向初阳台上眺。日月跳丸，扰扰红尘道。鹤梦千年迷翠窈。

香泥何处寻丹灶。
再和
郭印（宋代）

由来世间事，黑白忌太明。
稍欲辨淄渑，开口咈众情。
青山有归路，杖屦借遐征。
寄语社中友，休苦钓时名。
金蕉叶
袁去华（宋代）

沈烟篆曲。可庭轩、翠梧荫绿。挂晚景、寒林数幅。对冰盘莹玉。

印枕娇红透肉。眼偷垂、睡犹未足。试纤手、清泉戏掬。看风动槛竹。
上饶出示仲至遗画
韩淲（宋代）

我识睡翁尤更早，翁今死矣我已老。寥寥故家郓东平，丽泽渊源有深抱。

睡翁又号曰粟斋，馀事书帖亦可怀。摩挲展转心眼开，此道于人何有哉。
初九夜月二首 其二
杨万里（宋代）

也知月姊是天姝，天上人间绝世无。雾刷云撩何不可，却须插一水精梳。
金缕曲·枕上闲商略
朱彝尊（清代）

枕上闲商略，记全家元夜看灯，小楼帘幕。
暗里横梯听点屐，知是潜回香阁。
险把个玉清追着。
径仄春衣风渐逼，惹钗横翠凤都惊落。
三里雾，旋迷却。
星桥路返填河鹊。
算天孙已嫁经年，夜情难度。
走近合欢床上坐，谁料香含红萼。
又两暑三霜分索。
绿叶清阴看总好，也不须频悔当时错。
且莫负，晓云约。
送灵峰和尚还山
谢泰宗（明代）

乍来笑语未春温，又看依依柳断魂。山色半衔青不改，衲衣敝尽黑犹存。

帆随江月呼潮上，酒挂征鞍带雨浑。漫说赵州行脚遍，好参知识是何门。
将赴池州道中作
杜牧（唐代）

青阳云水去年寻，黄绢歌诗出翰林。投辖暂停留酒客，

绛帷斜系满松阴。妖人笑我不相问，道者应知归路心。

南去南来尽乡国，月明秋水只沈沈。
梅花集句 其二○九
李龏（金朝）

雪消春力展，林雪似芳菲。独映孤松色，烦君问是非。
修龄高隐为李逸人
曾仕鉴（明代）

清时荣叟索，白首汉阴园。嗒尔人间世，翛然江上村。

烟霞形似鹤，车马坐忘喧。炙背何由献，名空处士尊。
登庞公读书堂
陈居仁（宋代）

相君事业慕皋夔，被遇王家泰定时。
曾向云窗研汉简，故应画栋产灵芝。
文镵金石流芳在，像托丹青亘世垂。
盛烈丰功难具述，烂然国史著猷为。
侠客行
温庭筠（唐代）

欲出鸿都门，阴云蔽城阙。
宝剑黯如水，微红湿馀血。
白马夜频惊，三更霸陵雪。
次临封八景韵 其三 蟠龙烟雨
岑一麒（明代）

丹崖赤壁木森森，倒影池塘百尺深。雨滴明珠鱼误饵，烟笼谢叶树包金。

青青弱柳人之意，密密苍松我夙心。世界清平浑无事，何劳刺史惜分阴。
大雪过花子峰下有怀仲退南翁兼简志上人
黎廷瑞（宋代）

阁下溪流阁上山，溪山正好此时看。
绝怜孤负临风约，输与山僧独倚阑。
自遣
陆游（宋代）

枳篱茅屋枕孤峰，偃尽初来手种松。
睡少未成千里梦，愁深先怯五更钟。
中天日月逢真主，数亩桑麻伴老农。
世事古今谁料得？不堪陂水照衰容。
对竹衍坡诗意
卫宗武（宋代）

尔来食无肉，所喜居有竹。
森森无千纛，挺挺立群玉。
婵娟而鲜润，偏悦隐者目。
苟使清可娱，何妨饱不足。
小人求属厌，君子肯为腹。
余生复何为，一事无足录。
惟应对此君，细把坡诗读。
旅馆春日怀归预别城中交游诸君子
林大春（明代）

旅馆相留已判年，满城风雨艳阳天。忽驰归梦龙山外，因赋离居凤水前。

飞盖追随怜七子，吹笙缥渺忆群仙。知君预拟兰亭会，应为王生促祖筵。
五言送李侍御联句
颜真卿（唐代）

吾友驻行轮，迟迟惜上春。 ——颜真卿

东西出饯路，惆怅独归人。 ——皎然

欢会期他日。驱驰恨此身。 ——张荐

须知贡公望，从此愿相因。 ——李崿
寿宁堂诗为冀宁耿氏作 其八
吴当（元代）

敦孝移忠，永锡不匮。矢诗孔扬，以勖来裔。
瑞鹤仙（春日咏怀）
仲并（宋代）

试六花院落。正柳绵飘坠，因风无著。吴王旧城郭。记乌衣门巷，小桥帘幕。他州寥索。漫等闲、桃英杏萼。认幽香来处，群芳尽掩，蕙心先觉。

行乐。燕雏莺友，浪语狂歌，休休莫莫。兰房绣幄。添新恨，念前约。殢十分芳景，十分春意，休惜十分共酌。任十分、吹老寒梅，戍楼画角。
七日南郊分献天下神祗坛次宾之韵
程敏政（明代）

漏下斋宫夜未分，长林风起散垆薰。百灵受职扶元化，上帝端居隔朵云。

扈跸军容香雾绕，登坛人语半空闻。十牲载俎终三献，想见明明格异芬。
余至象山得邑西山谷佳处暇日过游因其亭榭泉木离为十咏 应真亭
林旦（宋代）

我爱井泉清，来逢井上铭。佳名知故里，绝巘为开亭。

目外仙舟远，云闲拱木青。茫然千古意，谁与问沧溟。
昔游
杜甫（唐代）

昔谒华盖君，深求洞宫脚。玉棺已上天，白日亦寂寞。

暮升艮岑顶，巾几犹未却。弟子四五人，入来泪俱落。

余时游名山，发轫在远壑。良觌违夙愿，含凄向寥廓。

林昏罢幽磬，竟夜伏石阁。王乔下天坛，微月映皓鹤。

晨溪向虚駃，归径行已昨。岂辞青鞋胝，怅望金匕药。

东蒙赴旧隐，尚忆同志乐。休事董先生，于今独萧索。

胡为客关塞，道意久衰薄。妻子亦何人，丹砂负前诺。

虽悲鬒发变，未忧筋力弱。扶藜望清秋，有兴入庐霍。
奉陪中丞滕公学宪郭公登白鹤峰同赋
叶春及（明代）

昔贤遗宅悬千载，此日高旌到二公。人去碧山空有鹤，兴来彩笔总如虹。

晚搴蘋藻春云里，醉倚蒹葭暮雨中。今古重伤回首地，几谁飞阁坐层空。
李陵台
汪元量（宋代）

伊昔李少卿，筑台望汉月。
月落泪纵横，凄然肠断裂。
当时不受死，心怀归汉阙。
岂谓壮士身，中道有摧折。
我行到寰州，悠然见突兀。
下马登斯台，台荒草如雪。
妖氛霭冥蒙，六合何恍惚。
伤彼古豪雄，清泪泫不歇。
吟君五言诗，朔风共呜咽。
和仲躬赠轮道者韵
袁说友（宋代）

孤峰顶上阿谁能，苦竹怜渠著意曾。
他日林间重勘辨，我身元是在家僧。
寄赵缉之医士
谢廷柱（明代）

建溪深处是君家，久住三山玩物华。海上药苗抽夜雨，城南杏物散朝霞。

活人金匮开仙钥，爱客青钱落画叉。咫尺相思春欲暮，一樽空负小园花。
次韵同经略舍人登七星山
张维（宋代）

列岫凌虚滃翠岚，龙泓澄澈七星涵。
岩瞻好向西湖看，飞去何妨自岭南。
观文恪王公乐道院巽亭在城上下临潩水
李廌（宋代）

氤氲蟠巽隅，峥嵘干斗魁。
芜城佳气缅，茂林朱槛开。
竹月静荫扃，松风绿摇杯。
开轩清流度，隐几遥山来。
恪公昔优游，弭节此裴回。
言念平生容，翻然九泉哀。
张老颂赵寝，雍门悲孟台。
歌榭奄凝尘，燕阁郁生苔。
侈靡一转盼，金碧复成埃。
独无不忘者，安用尔为哉。
恪公古遗直，劲气腾九垓。
岂惟甘棠爱。将与故国偕。
传家有元凯，上客尽邹枚。
聊兴胜士想，愧无能赋才。
赋落叶送别
陈言（明代）

落叶乱纷纷，林间起送君。
还愁独宿夜，孤客最先闻。
水调歌头·富贵在何许
谭方平（宋代）

富贵在何许，五十已平头。人生得失且笑，体遣两眉愁。管甚轮云世变，管甚风波世态，沙渚且盟鸥。止即尽教止，流即尽教流。

田可秫，山可簌，又何求。问天只觅穷健，游戏八千秋。好对梅花如粉，细剪烛花如豆，不改旧时游。翠袖更能舞，骑鹤上扬州。
长安早春旅怀
白居易（唐代）

轩车歌吹諠都邑，中有一人向隅立。夜深明月卷帘愁，日暮青山望乡泣。

风吹新绿草芽坼，雨洒轻黄柳条湿。此生知负少年春，不展愁眉欲三十。
传言玉女·觌面相逢
姬翼（元代）

觌面相逢，一顾眼中人识。会心冥处，遥山寸碧。洞天云影，磊落翠岩蟠石。芝莫好在，几经秋色。浅浅蓬瀛，谈笑间、沧海易。采真携手，共游天地一。人间尽恁，电转风翻尘物。玉峰高会，莫通消息。
休沐东还胄贵里示端
韦应物（唐代）

宦游三十载，田野久已疏。休沐遂兹日，一来还故墟。

山明宿雨霁，风暖百卉舒。泓泓野泉洁，熠熠林光初。

竹木稍摧翳，园场亦荒芜。俯惊鬓已衰，周览昔所娱。

存没恻私怀，迁变伤里闾。欲言少留心，中复畏简书。

世道良自退，荣名亦空虚。与子终携手，岁晏当来居。
春尽日
赵蕃（宋代）

山密风蟠木，檐疏雨著窗。
拥衣憎旧絮，酌酒爱新缸。
放意初无累，冥观久已降。
一春今日尽，归梦渺三江。
众星罗列
寒山（唐代）

众星罗列夜明深，
岩点孤灯月未沉。
圆满光华不磨镜，
挂在青天是我心。
代探花郎 其二
黄裳（宋代）

鞭上芦花柳色中，匆匆须放状元红。东君已播芳菲令，莫倚雕栏待晚风。
旅寓岑寂中园丁送花四品因赋五绝
杨公远（宋代）

粉绡细剪缀枝条，无奈盈盈笑靨娇。
最是短篱遥认处，浑如腊雪未全消。
满庭芳·十里轻阴
元好问（金朝）

十里轻阴，一川新绿，不应春事来迟。试探消息，犹未减罗衣。谁信闺房秀色，倚风试、桃李先枝。呈纤巧，吹香滴粉，漫放镜奁移。芳时。常在眼，歌清舞软，烟缕霏霏。向金徽促柱，玉局弹棋。尽待功成九转，蓬莱近、未肯升栖。还应是，梁鸿举案，同作百年期。
喻伯经推官约施翔甫父子载酒涧上 其一
韩淲（宋代）

丽泽同窗不一人，是时文物动簪绅。年来此话谁能问，老去知簪我独亲。

天下传闻难见道，世间来往易知津。持醪野路江梅底，后会相逢意转真。
清晓洪泽放闸四绝句
杨万里（宋代）

沿河过闸梦中闻，奇观何曾似此晨。
雪溅雷奔乍明眼，天跳地趠也惊人。
次临封八景韵 其一 江口归帆
岑一麒（明代）

邀朋尽日踏春苔，剥笋烹葱小宴开。山色翠笼汀树密，江风清送海帆回。

天空鹭下眠闲渚，云净鸦归点落梅。食玩自应迟路晚，满窗星月共徘徊。
白纻辞
王邦畿（明代）

满天明月花欲光，朱颜绮陌草欲香。歌声婉转夜何良，千尺高竹来凤皇。

翩翩双袖金凤翔，抑之不下高不昂。白云为衣水为裳，流盻忽及心不忘。

佳人变化何太神，光华软玉能屈信。盈盈独立如停云，胡然疾转如轻轮。

明珠十乘夜照人，桃花李花当青春。嘉宾满座酒满樽，今日之乐难具陈。
点绛唇 春草。忆仙品
孙云凤（清代）

翠倚疏帘，昨宵梦冷池塘雨。天涯离绪。岁岁和春住。

又是年时，烟锁垂杨渡。斜阳暮。片帆何处。绿遍归来路。
松门诗
许景衡（宋代）

竹轿兼程去，松门百里馀。荒林疑兽伏，穷海异人居。

山拥波涛急，沙轻步履虚。来因王事耳，此外敢踌躇。
次韵刘元因赠王幼安
邹浩（宋代）

真人拱南向，群英纷玉除。趯趯动环海，夙怀思远摅。

争弹冠上尘，丘壑空故居。之子建安裔，少长惟诗书。

每笑靖节君，归来但巾车。拟倍万乘器，璨璨雕璠玙。

终然怒剑横，锐气埋忧虞。须知梦镜中，所适难一如。

倘不达本原，触事成自诬。试焚定慧香，矫首瞻六铢。

于此发深省，鼓瑟犹吹竽。
喜贾岛至
姚合（唐代）

布囊悬蹇驴，千里到贫居。饮酒谁堪伴，留诗自与书。

爱眠知不醉，省语似相疏。军吏衣裳窄，还应暗笑余。
题嘉陵驿
武元衡（唐代）

悠悠风旆绕山川，山驿空濛雨似烟。

路半嘉陵头已白，蜀门西上更青天。
宝月师刻予旧题以寄因书二绝 其二
王十朋（宋代）

册府经年已倦游，梦魂随雁到峰头。山中老宿如相问，为道归期不待秋。
望兜率寺
杜甫（唐代）

树密当山径，江深隔寺门。霏霏云气重，闪闪浪花翻。

不复知天大，空馀见佛尊。时应清盥罢，随喜给孤园。
【仙吕】醉扶归_一点芳心碎
未知作者（元代）

一点芳心碎，两叶翠眉低。薄幸檀郎尚未归，应是平康醉。不来檀奴更候些，
直等烛灭香消睡。
锦瑟香尘昧，朱户绣帘垂。宝鉴从他落燕泥，陡恁慵梳洗。欲觅个团圆好梦，
欹枕檀难成寐。
玉笋弹珠泪，银叶冷金猊。良夜迢迢玉漏迟，闷把帏屏倚。我又索先暖下纯
绵被儿，来后教他睡。
花影侵阶砌，月转小楼西。独倚屏山谩叹息，再把灯儿剔。自觑了孤栖影儿，
咒罢檀和衣睡。
舍陆就汀舟喜见家乡在即三首 其二
郭之奇（明代）

西来汀水欲朝东，万嶂千岩一缕通。急濑掀刀难坐望，轻帷短被卧秋风。
和同官问耳疾六首
曹勋（宋代）

行年七十化，聩景亦乘时。
日近尤为崇，雷轰尚弗知。
顾多居士病，赖有宁馨儿。
若得都无听，唯哦见赠诗。
拟古十首 其四
周砥（元代）

别君能几时，秋叶忽辞柯。蟏蛸已在户，流萤亦渡河。

感物抱悁结，容华恐蹉跎。黄鹄飞青云，游鱼潜绿波。

岂不怀契阔，慰此离恨多。明月照机杼，不织鸳鸯罗。
次韵宏道游三官院园时余往辟廱不果往
葛胜仲（宋代）

晚携胜友共扬镳，应厌家鬟捻紫箫。逮得暇时能有几，每逢佳处且相邀。

大夫高挹髯龙操，公子閒窥白雁标。独恨抗尘乖寄赏，偶飞轻盖四门桥。
宫词三十三首
曹勋（宋代）

潮随春涨雪千寻，南越山藏暗浪深。
欲识钱塘两回汛，便如万国奉君心。
寄同年给事罗用宾
翟溥福（明代）

别时犹记淦江头，转瞬于今六七秋。岁月蹉跎人易老，江湖浩荡水空流。

东坡远谪才华俊，子美穷居赋咏优。闻说盘滩花似锦，暂时欢赏莫淹留。
江中看月作
袁枚（清代）

江风送月海门东，人到江心月正中。
万里鱼龙争照影，一船鸡犬欲腾空。
帆如云气吹将灭，灯近银河色不红。
如此宵征信奇绝，三更三点水精宫。
洪庆善郎中挽诗四首
葛立方（宋代）

笔下翻翻注九河，腹中空洞五车多。
麟经旨妙传洙泗，骚学词明慰汨罗。
六度有为超梵业，一心无累证禅那。
龙蛇岁恶贤人逝，心折风前薤露歌。
游水福二首
陶梦桂（宋代）

寺占吾乡好处山，半新半旧屋千间。
水中莲似尼清净，雨后云如僧退闲。
石路教人修整过，芒鞋怕我往来艰。
夜深火炬浑无用，长是天教月送还。
偈二首
释道印（宋代）

大雄山下虎，南山鳖鼻蛇。
等闲撞著，抱赏归家。
若也不惜好手，便与拔出重牙。
魏少府自惠阳移摄端州赠之
屈大均（明代）

丰湖绝似镜湖开，秀色全当郡阁来。露冕未曾经象岭，冰壶又复向崧台。

股肱南越难高卧，膏润炎天易见才。廉似孟尝谁不羡，瑞溪今亦有珠胎。
春日美新绿词
施肩吾（唐代）

前日萌芽小于粟，今朝草树色已足。

天公不语能运为，驱遣羲和染新绿。
四望楼二首 其二
刘敞（宋代）

展步乘幽兴，登临当远游。凉轩不用扇，高树自知秋。

月出潮声涌，云生岳色浮。旅怀虽易失，无奈角声愁。
送宅羲侄北上春官兼寄若木侄
梁元柱（明代）

新侵寒色霭朝曦，送子行将万里期。酒尽珠江天渐远，花明燕市雪初姿。

骞云孤鹗风淩厉，贯斗双龙夜陆离。偕计何人更清切，好同春信慰吾思。
题耕织图二十四首奉懿旨撰 其十九 七月
赵孟頫（元代）

七月暑尚炽，长日弄机杼。头蓬不暇梳，挥手汗如雨。

嘤嘤时鸟鸣，灼灼红榴吐。何心娱耳目，往来忘伛偻。

织为机中素，老幼要纫补。青灯照夜梭，蟋蟀窗外语。

辛勤亦何有，身体衣几缕。嫁为田家妇，终岁服劳苦。
鸤鸠
佚名（先秦）

鸤鸠在桑，其子七兮。淑人君子，其仪一兮。其仪一兮，心如结兮。
鸤鸠在桑，其子在梅。淑人君子，其带伊丝。其带伊丝，其弁伊骐。
鸤鸠在桑，其子在棘。淑人君子，其仪不忒。其仪不忒，正是四国。
鸤鸠在桑，其子在榛。淑人君子，正是国人，正是国人。胡不万年？
溪楼
沈说（宋代）

心远俗尘隔，楼高野兴多。
稻花黄雀雨，山影白鸥波。
滩涩推船上，桥危挽客过。
日斜栏倚遍，无句奈愁何。
次韵汉阳蔡守题阳关图
夏倪（宋代）

君不见季子敝尽黑貂裘，一生车辙环九州。使之负郭有二顷，未必肯相六国侯。

此郎亦复何为者，浪自出入不肯休。东风夹道罗供帐，倚马欲行那得上。

绿尊翠勺浩纵横，四坐哀歌互酬倡。阴云漠漠天四垂，行子多著短后衣。

金羁滴沥鸣翠弭，负屩蹶倒从卢儿。渔舟微茫出浦溆，远山无数迎修眉。

倾曦驮醉出关去，纵有离愁渠得知。长安春色浓如酒，乃向斯时别亲友。

可怜儿女浪苦辛，奔走功名逮华首。浊醪百榼胸崔嵬，暮色惨惨羁鸿哀。

羊肠鸟道天尺五，尔独胡为来此哉。水有蛟龙狞口眼，陆有兕虎潜岩隈。

嗟尔游子不顾返，富贵有时终自来。
中吕·朝天子
王磐（明代）

喇叭，锁哪，曲儿小，腔儿大。
官船来往乱如麻，全仗你抬身价。
军听了军愁，民听了民怕，
那里去辨什么真共假？
眼见的吹翻了这家，吹伤了那家，
只吹的水尽鹅飞罢。
送蔡子重知松阳县
戴栩（宋代）

叶岭书翻昨夜风，主人应辟出山中。
长淮再定因前画，小邑频难试后功。
办得分明归版籍，写将清静入丝桐。
朝堂赴日勤延问，应说无它只至公。
二十日新田清江一曲小饮
袁说友（宋代）

一曲清江古岸头，茅檐初日照高秋。
数声又得閒身到，相对绿漪横小舟。
采桑子 其一 湖上逭暑，日课小词，仿六一
朱祖谋（清代）

人言泛月西湖好，连夕云阴。蕉枥萧森。办得閒房听雨心。

素娥枥惜人寥寂，低挂平林。催辔西沈。出意来宵款款临。
开禧元年四月自中都挈家还乡寓居城南十二月
汪莘（宋代）

积雪滴还冻，斜阳阴复明。
千峰浓淡碧，一水浅深情。
翳卜犹真禄，樵渔亦美名。
人皆云有命，我独得无生。
蚊子
皮日休（唐代）

隐隐聚若雷，噆肤不知足。皇天若不平，微物教食肉。

贫士无绛纱，忍苦卧茅屋。何事觅膏腴，腹无太仓粟。
和范秘书宿省中作
喻坦之（唐代）

清省宜寒夜，仙才称独吟。钟来宫转漏，月过阁移阴。

鹤避灯前尽，芸高幄外深。想知因此兴，暂动忆山心。
送任师中任清江
苏洵（宋代）

吾老尚喜事，羡君方少年。
有如伏枥马，看彼始及鞍。
奔腾过吾目，萧条正思边。
谁知脱吾羁，傲睨登太山。
君今始得县，翱翔大江干。
大江多风波，渺然天欲翻。
浩荡吞九野，开阖壮士肝。
人生患不出，局束守一廛。
未尝见大物，不识天地宽。
今君吾乡秀，固已见西川。
去年作边吏，出入烽火间。
儒冠杂武弁，屡与毡裘言。
又当适南土，大浪泛目前。
胸中芥蒂心，吹尽为平田。
陈汤喜形胜，所至常纵观。
吾想君至彼，胸胆当豁然。
甘园寻梅 其二
释居简（宋代）

楮幌春生斗底房，不知冰结夜来霜。无因领略黄昏月，只遣疏钟管暗香。
端午词·御阁
晏殊（宋代）

沐浴兰汤在此辰，内园仙境物华新。
轻丝五彩缠金缕，共祝尧年寿万春。
即事君子堂五首
白玉蟾（宋代）

墙头榴火正烧空，风削苍云作数峰。
避叶荷花如避暑，病香愁态若为容。
中秋对月
史嵩之（宋代）

一片瑶光万里开，停杯追忆谪仙才。
寻常明月不易见，如此中秋能几来。
零落故人非白社，登临何地不瑶台。
欲招黄鹤临风去，为问霓裳安在哉。
贾鹿泉屡约一出小诗代行十首
陈杰（宋代）

河洛声名莽旧墟，百年消息孕真儒。
南方只道足文史，今见北方行秘书。
杂兴四首
刘克庄（宋代）

落月导萤穿绛幔，残膏呼鼠覆青灯。
心知黠鬼慵窥屋，户上聊施艾道陵。
观僧作小字宗派图 其二
释慧空（宋代）

寒泉洗眼看新图，字线岐分黑间朱。妙似他方抟枣叶，巧如九曲度蚍蜉。
送徐仲洪尉南安八首
彭龟年（宋代）

若见村中小校师，教将义理训童儿。
四端五品人人有，莫道冥顽不与知。
病起次韵和稚川进叔倡酬之什
黄庭坚（宋代）

池塘夜雨听鸣蛙，老境侵寻每忆家。
白发生来惊客鬓，黄粱炊熟又春华。
百年不负胶投漆，万事相依葛与瓜。
胜日主人如有酒，犹堪扶病见莺花。
初秋登雅州三峰阁同李六台和韵
胡直（明代）

客心已逐大江东，且向江楼坐远空。云澹千峰归盏底，日高百鸟散林丛。

登临转益烟霞癖，潦倒那思管葛功。家傍匡山何处是，秋风回首夕阳中。
登驼巘岭
周端臣（宋代）

登顿来忘倦，閒常到亦难。
西风摇短鬓，落日倚危栏。
山回江湖小，秋高天地宽。
故园何处是，空遣客眸酸。
戊辰归来
黄淳（明代）

归来多秋雨，竹云屯不晴。空斋坐中夕，蟋蟀周檐鸣。

何以觉家好，布衾寒梦清。文章千年事，谁更为时名。

离别无远近，不见总劳情。安得洞天侣，采此露下英。
再用韵酬朱制干忆梅
方岳（宋代）

风挟柳花狂，晴酣海棠睡。
玉人山之阿，为尔增叹喟。
春妍老欲仙，敢不一告至。
惜哉桃李场，独醒纷众醉。
板桥垂钓
刘文嘉（清代）

红桥几曲照湖明，十顷琉璃镜样平。香饵不施竿在手，悠然物我两忘情。
贺新郎 其五 次玉林见寿韵
冯取洽（宋代）

那得身无事。问双溪老子，而今万缘空否。正使尘劳偿未了，毕竟难昏灵府。

已笑唾、功名如土。五十九年风雨过，算非非、是是何须数。

垂老也，信缘度。

绿阴朱夏回清暑。叹病来、觞怯流霞，扇闲白羽。方念生初增感慨，谁寄乐章新语。

知是我、花庵庵主。一别三年惟梦见，定何时、相对倾琼醑。

惊世路，有豺虎。
塞垣春
陆求可（清代）

霜肃秋天迥。看紫塞、西风劲。关门榆老，城头柳断，孤鸿留影。

渐满川、组练申军令。清苦日、胡笳称。马萧萧、鸣未了，莲花幕底难听。

回首望江南，全然是、暮云遮定。时向镜中看，都无青鬓剩。

穷塞主、枕头欹着，沉吟数、戍柝寒更永。试语悲秋客，征夫愁更盛。
题秋茄图
钱选（宋代）

忆昔毗山爱写生，瓜茄任我笔纵横。自怜老去翻成拙，学圃今犹学不成。
进宣宗收复河湟诗
崔铉（唐代）

边陲万里注恩波，宇宙群芳洽凯歌。右地名王争解辫，

远方戎垒尽投戈。烟尘永息三秋戍，瑞气遥清九折河。

共遇圣明千载运，更观俗阜与时和。
颂古三十九首
释道枢（宋代）

云门是个老暗黎，衲僧巴鼻几时知。
拄杖从教不得动，春来未免倒抽枝。
定计难
文天祥（宋代）

南北人人苦泣岐，壮心万折誓东归。
若非斫案判生死，夜半何人敢突围。
方仕致仕
刘攽（宋代）

在家出家古有此，方仕致仕吾自嗤。晏眠足当几杖赐，散发每从田野期。

息交便尔宾客绝，省事何说课最为。山涛非隐亦非吏，仲元不惠仍不夷。
宿城南盛本道怀皇甫冉
戴叔伦（唐代）

暑夜宿南城，怀人梦不成。高楼邀落月，叠鼓送残更。

隔浦云林近，满川风露清。东碕不可见，矫首若为情。
再次韵四首
陈造（宋代）

韵语联翩到浚旌，楚珩非重夜光轻。
吟成品物回春态，诵处东风放晓晴。
抖擞锦囊娱我老，涤除愁斛见君情。
固应诗胆骜无本，刺手霜牙摩怒鲸。
崔五六图屏风各赋一物得乌孙佩刀
李颀（唐代）

乌孙腰间佩两刀，刃可吹毛锦为带。握中枕宿穹庐室，

马上割飞翳螉塞。执之魍魉谁能前，气凛清风沙漠边。

磨用阴山一片玉，洗将胡地独流泉。主人屏风写奇状，

铁鞘金镮俨相向。回头瞪目时一看，使予心在江湖上。
衡永之间山路艰涩薄晚吏卒鬨云渐近祁阳路已平夷皆有津津之色
范成大（宋代）

朝登赤土岭，暮入黄泥谷。春江弄花月，归梦恍在目。

觉来行路难，杜宇叫高木。凹中泥没踝，凸处石齧足。

坐舆我尚病，想见肩舆仆。衡阳复祁阳，可暂不可宿。

晚来出前冈，路坦亭堠促。将士走相贺，喜色如膏沐。

人生本无闷，逆境要先熟。不从忧患来，安识平为福。

夷涂不常遇，历险始知足。
哭梁公实 其五
王世贞（明代）

客语骑鲸事，谁伤赋鵩篇。苍梧坠白日，大庾瘴高天。

吾道有千古，斯人无百年。青门一抔土，寂寞定谁贤。
腊月十日乡搢绅邀会宣城私第小诗纪事兼述鄙怀二首 其一
孙承恩（明代）

同朝乡曲喜诸贤，老我惭多一日先。官里差池稀笑语，侯门忽漫对高筵。

乾坤頫仰怀千古，萍梗游从感百年。雅会清时良不易，共将欢赏媚灯前。
益昌道中次兄长韵二首 其二
李流谦（宋代）

木杪著邮亭，山行未饱经。已成身挈挈，恐失鬓青青。

老树霞烘幄，阴崖雪糁屏。冰霜先训在，敢负旧趋庭。
送寅长南屏老先生入觐用樾冈韵
何瑭（明代）

官署方欢伴食新，离筵无奈便伤神。三千里外朝天路，四十年来报主身。

殿上咨询瞻日月，淮南歌颂记阳春。工曹造作如星火，休说宽仁旧抚巡。
期万佥宪杜进士徐校理游张林山
徐贲（元代）

东风半寥落，游赏已蹉跎。春色邀人醉，欢情待妓歌。

花愁经雨少，莺语在山多。预作明朝约，宁辞载酒过。
和渊明诗
于石（宋代）

林屋本深寂，而多禽鸟喧。
一静制群动，何必更幽偏。
西风扫脱叶，见此林杪山。
朝看孤云出，暮看孤云还。
云飞亦何心，相对两忘言。
第一百八十四
文天祥（宋代）

读书破万卷，许身一何愚。
赤骥顿长缨，健儿胜腐儒。
望蒙山雪色再成
弘历（清代）

崇峦积雪昔年同，圣祖巡踪景仰中。奄有海邦为鲁镇，果然山下出泉蒙。

逢年民鲜饥寒色，敦俗户多淳朴风。百岁熙和九州宴，自惟何以继鸿功。
隔帘听 夏夜大雨
俞樾（清代）

正喜漏沉宵静，陡送繁声到。琤瑽不是先时小。是骤雨跳珠，怒号万窍。

织女恼。把银河、半空倾倒。

风声暴。雷声旋绕。蝶梦惊回悄。桃笙竹簟寒生峭。

有老妻关切，隔房先报。夜凉了。须斟酒、罗衾添好。
次韵张慵庵立秋有怀
方回（元代）

西风一叶未为稠，积雨寒添客思秋。
试以物情观燕垒。可无心事寄菟裘。
砚何堪办三钱水，竹岂能逾十稔楼。
真是先生有归兴，不应如我雪盈头。
闰八月十二日过奇父共坐翠窦轩赏木犀花玲珑
陈与义（宋代）

清露香浮黄玉枝，使君未到意低迷。
极知有日交铜虎，可使无情向木犀。
别岭南熊判官
元稹（唐代）

十年常远道，不忍别离声。况复三巴外，仍逢万里行。

桐花新雨气，梨叶晚春晴。到海知何日，风波从此生。
岭梅
曾几（宋代）

蛮烟无处洗，梅蕊不胜清。
顾我已头白，见渠犹眼明。
折来知韵胜，落去得愁生。
坐久江南梦，园林雪正晴。
琴曲歌辞。残形操
韩愈（唐代）

有兽维狸兮我梦得之，其身孔明兮而头不知。

吉凶何为兮觉坐而思，巫咸上天兮识者其谁。
三月晦日留客
李龏（金朝）

莫为轻阴便拟归，残花应逐夜风吹。共君今夜不须睡，正是王孙惆怅时。
过家留一夕曹丈复和韵再作
章甫（宋代）

贤圣何曾时一中，扁舟但困打头风。
按田外叹裹粮乏，还舍内嗟瓶粟空。
论事时遭瞋目视，催科隔绝满堂烘。
匆匆结束又西迈，望眼却随黄鹄东。
赠时升
郭印（宋代）

平生真乐处，了不系穷通。
门对千山雪，家饶四壁风。
圣功缃帙外，文略绛帷中。
富贵何为者，邯郸一梦空。
夜坐庭前栖鸟乍惊
王廷陈（明代）

侧识安巢意，那堪绕树悲。风寒难自稳，月白更须疑。

乌鹊仍三匝，鹪鹩但一枝。卑栖复如此，何有上林思。
山口阻风
陈师道（宋代）

夕风朝未回，来云去为雨。
系舟直山口，天意遽如许。
涛风两方斗，丘原莫当怒。
两山为俯仰，一鸟不得度。
临深负高枕，偷生宁得所。
历历数过帆，当涂气如虎。
快意亦适然，淹泊岂吾取。
泝洄更去留，未易相尔汝。
行登东山颠，壮观前未睹。
九泽不满眼，五丈才一缕。
兹山昔谁游，巨野传自古。
菰鱼无凶年，末利犹不御。
荷隩活万人，梨埒视千户。
东方富丝麻，小市藏百贾。
连樯自南北，行谈杂秦楚。
向晚风力微，湖清鱼可数。
空仓鸟乌乐，外舍窗扉语。
身非天下惜，家无十金聚。
欲留盗贼迫，欲去波涛怒。
两者尔何从，一死吾未与。
醉中作
陆游（宋代）

宦游三十载，举步亦看人。
爱酒官长骂，近花丞相嗔。
湖山今入手，风月始关身。
少吐胸中气，从教白发新。
梅雨连日首
方回（元代）

草树加蒙密，波涛计渺冥。
似宜穿野屩，直与眺江亭。
薪湿厨烟重，泥浑井汲腥。
虚堂坐昏黑，时见一流萤。
送思修上人西游少林参请
于慎行（明代）

海上浮杯自落迦，参师名岳又天涯。秋晴少室寒峰月，路绕黄天曲岸沙。

佛士此方开五叶，仙坛何处觅三花。空门真境应无住，一钵随缘是岁华。
生查子·年年玉镜台
朱淑真（宋代）

年年玉镜台，梅蕊宫妆困。今岁未还家，怕见江南信。
酒从别后疏，泪向愁中尽。遥想楚云深，人远天涯近。
江岸秋思
杜荀鹤（唐代）

驱马傍江行，乡愁步步生。
举鞭挥柳色，随手失蝉声。
秋稼缘长道，寒云约古城。
家贫遇丰岁，无地可归耕。
奉和武相公镇蜀时咏使宅韦太尉所养孔雀
韩愈（唐代）

穆穆鸾凤友，何年来止兹。飘零失故态，隔绝抱长思。

翠角高独耸，金华焕相差。坐蒙恩顾重，毕命守阶墀。
上元口号呈莫令三首
赵蕃（宋代）

一琖华灯直万钱，谁知下里取薪然。
绮纨照耀舆台体，民得褐衣犹破穿。
重晤朱碧梧话旧因怀张嘉会
沈端明（清代）

离居忽半载，今喜复相亲。共听窗前雨，因怀斗酒人。

飘零三晋远，落拓一身贫。聚首知何日，空伤游子神。
入萍乡道中
黄大临（宋代）

路入前村信马行，野花香好不知名。官卑无补公家事，时向田家问耦耕。
正月初四后十余日病嗽不能出杂书十首
方回（元代）

近代一人耳，吾乡老朱先。
甲子如我今，犹活十许年。
漳州复潭州，说经入从班。
无何党祸作，委顺不怨天。
余生几明日，小子其勉旃。
魏总干嘉父以果斋求诗为赋二章
曹彦约（宋代）

偶向斋名见一斑，其中蓄德尚多端。
讲明自有安心要，出处还须中节看。
持以赠君成我拙，归而求此有兄难。
当年射策对间意，暴虎如由胆亦寒。
金缕曲 题董铸范“花坪长忆图”
赵芬（清代）

乐事应难又。记当年、小园联步，牡丹时候。魏紫姚黄春正丽，肯便等闲孤负。

理彩线、花幡亲绣。护惜繁英芳意切，奈凄风、苦雨来偏骤。

春人梦，能长否。

飞琼本是瑶池偶。恨匆匆、骖鸾归去，几时重觏。此日芳菲仍不改，忍对花开如斗。

算只有、香尘依旧。宛转新词工写怨，系相思、奉倩犹消瘦。

还累我，泪盈袖。
宓妃词
凌义渠（明代）

红蕖小袜衬波轻，取次仙槎驾水行。抵死魅郎忏未得，黑甜影里误卿卿。
暮春言怀五首 其三
江源（明代）

似共东风别有因，一年生意属流尘。

断肠芳草连天碧，带叶梨花独送春。
魏屯田知楚州
梅尧臣（宋代）

淮南木叶惊，淮上使君行。
天外高帆出，沙头侯吏迎。
夜渐通废埭，秋月满孤城。
正迟文翁化，从来楚俗轻。
三代门。幽王
周昙（唐代）

狼烟篝火为边尘，烽候那宜悦妇人。

厚德未闻闻厚色，不亡家国幸亡身。
过真阳峡六首
杨万里（宋代）

百滩千港几涛波，聚入真阳也未多。
若遣峡山生塞了，不知江水倒流麽？
将使送玉堂春花江南竹笋次韵二绝
王炎（宋代）

此君长得箨龙儿，不为供人口腹资。
养就翠梢如结实，来仪当有凤师师。
和李子仪韵四首
吴芾（宋代）

甚矣吾儿病，求安欲吁天。
忧心千里切，喜信一朝传。
远胜开金穴，浑如得宝鞭。
若非天相我，今日岂能然。
泛舟西湖
张维屏（清代）

天光碧若湖，湖光清似天。衣裳忽异色，我坐万绿边。

既罢树下酌，遂登湖上船。船头见我影，酒醒凉娟娟。

柳深百蜩唱，荷净双鹭拳。橹枝拨水柔，磬响随风圆。

高峰吐白云，缕缕如轻绵。却瞻黄妃塔，界破南屏烟。
送交代杨推官
赵抃（宋代）

三载从军绩用成，代还京阙黯离情。亭长且作班荆饮，江迥愁闻唱棹声。

前席去当回帝问，初筵今已号宾荣。交承参袂宜敦好，莫惜殷勤重报琼。
卧病杂题
陆游（宋代）

人间跛男子，物外病维摩。
但可妨趋拜，何因废啸歌？菜羹醯酱薄，村巷棘茨多。
举手谢邻父，非君谁肯过？
潇湘逢故人慢 题余氏女子绣柳毅传书图为阮亭赋
陈维崧（清代）

龙绡一幄，有灵芸针线，刺凤描鸾。秋水漾波澜。正洞庭归客，憔悴思还。

牧羊龙女，恰相逢、雨鬓风鬟。看多少、沙明水碧，一天愁绪漫漫。

却又早来橘浦，见儿家、绡宫璇阙生寒。贵主下云端。

更箱开青玉，珀映红盘。海天良夜，论恩情、可似人间。

绣到此、料应长叹，眉峰斜蹙湘山。
送万平野余秋山被荐北行
陈杰（宋代）

朔云垂天野四平，疠笛叫月山秋清。
金台此日燕万里，绵蕞当年鲁两生。
衢路屏营诗少味，江关萧瑟赋多情。
西风瞥眼鲈鱼鱠，一夜相思闻雁声。
过刘贡甫
王安石（宋代）

去年约子游山陂，今者仍为大梁客。
天旋日月不少留，称意人间宁易得。
天明径欲相就语，云雪填城万家白。
冬风吹鬣马更骄，一出何由问行迹。
能言奇字世已少，终欲追攀岂辞剧。
枕中鸿宝旧所传，饮我宁辞酒或索。
吾愿与子同醉醒，颜状虽殊心不隔。
如知今有可怜人，回首纷纷斗筲窄。
中大族伯挽诗二首 其一
洪适（宋代）

笑谈登月窟，转盼戛天池。十载董狐笔，两州龚遂祠。

文章传古法，名姓畏人知。忽作龙蛇梦，今无甲子疑。
早行五首
赵蕃（宋代）

落月挂林高，溪行屡着篙。
不令惊水宿，频觉送鸡号。
此趋今成熟，吾生毋乃劳。
何能永谢去，自学小舟操。
潜山道中晚行怀方肃之四首　有引 其四
郭之奇（明代）

论心一载便千秋，不向今人不古求。馀子中原俱碌碌，丈夫世上未悠悠。
菩萨蛮 为王太利夫寿
刘因（元代）

吾乡先友今谁健。西邻王老时相见。每见忆先公。音容在眼中。今朝故人子。为寿无多事。惟愿岁长丰。年年社酒同。
元旦词 其十二
李之世（明代）

谁道春风不世情，朱门偏闹荜门清。山禽未解东君意，犹搅残妆梦不成。
又登岳阳楼
陈与义（宋代）

岳阳楼前丹叶飞，栏干留我不须归。
洞庭镜面平千里，却要君山相发挥。
古墓
刘克庄（宋代）

龟趺但见碑讹缺，马鬣安知葬旧新。
想见若敖求食鬼，亦羞东郭乞墦人。
从武帝平闽中诗
傅亮（宋代）

鞠旅扬城，大搜徐方。旅旌首路，元戎启行。弭楫洪河，总辔崇芒。
赵乐道挽诗二首
毛滂（宋代）

贫贱通姻好，凄凉累赏音。
空知典刑在，谁听短长吟。
飞鹤窥塘水，眠牛傍柏林。
龟鱼迎拄杖，犹出画桥阴。
王宣甫以予有诗求郑文之染髭法与其旧作暗合因录示次韵酬之
许及之（宋代）

细看绿绕与红围，此地何曾著白髭。顾我全惊缁鬓改，羡君犹有黑丝垂。

一皤博笑几同调，两丑相看莫敛眉。正使醉中巾帻堕，不妨齐唱赤壶词。
郴江百咏并序·灵寿庵
阮阅（宋代）

结茅编竹对高丛，不种修篁不植松。
但得数枝花似雪，何须裁截伴枯筇。
土番竹枝词 其十四
郁永河（清代）

女儿才到破瓜时，阿母忙为构室居。吹得鼻箫能合调，任教自择可人儿。
福昌官舍后绝句十首
张耒（宋代）

不扫竹根藏笋茁，旋培残雪拥兰芽。
为君更接樱桃树，付与春风换却花。
春日田园杂兴二首 其一
何鸣凤（金朝）

东风转瞩又东皋，久赋将芜力未薅。古木阴深巢燕弱，荒陂水未怒蛙豪。

儿痴方拟半栽秫，身隐尚嫌全种桃。何许蕨薇君欲采，饥眠堪羡华山高。
送侯十一
李白（唐代）

朱亥已击晋，侯嬴尚隐身。时无魏公子，岂贵抱关人。

余亦不火食，游梁同在陈。空馀湛卢剑，赠尔托交亲。
符倅同游雁荡赓其所和范相游山韵
吴芾（宋代）

晚学愧淹博，微官妨隐盘。
攀龙荣请一，敛板喜承颜。
懦庸资盼睐，簿领洗尘烦。
南丰茂人杰，才望蔼江关。
题舆裨德政，镇俗念时艰。
仙山寻胜外，妙句落人间。
气连天柱壮，清夺霜空寒。
一读三叹息，发立谁敢谩。
但嗟俊逸才，尚滞海之湾。
中兴急贤哲，日日闻赐环。
况复有如公，骥足宁久閒。
会须早命驾，即日当召还。
发硎观利器，断鳌新海寰。
宣室伫前席，顾问应夜阑。
酬忠公林亭
包融（唐代）

江外有真隐，寂居岁已侵。结庐近西术，种树久成阴。

人迹乍及户，车声遥隔林。自言解尘事，咫尺能辎尘。

为道岂庐霍，会静由吾心。方秋院木落，仰望日萧森。

持我兴来趣，采菊行相寻。尘念到门尽，远情对君深。

一谈入理窟，再索破幽襟。安得山中信，致书移尚禽。
花犯 赋龙爪水仙，旧曰蟹爪，更以龙名，赋记
姚华（清代）

水云乡，仙衣化去，軿龙露霜爪。洞天瑶岛，记韵冷琴操，无双清妙。

凌波倩影尘难到。陈王应赋矫。未比得、麻姑长甲，轻舒纤处巧。

余寒只春更争开，东溟几许路，珂声风袅。刀似水，香疑梦、翠虬争拗。

擎金盏、拿空势起，甚醉浅、春风知被恼。待皱了、吴江清浪，寻伊归路渺。
雨未止再次前韵二首
陈造（宋代）

樽前罢唱金缕衣，花为荐萎玉为摧。
欠伸旧识名驹子，兰艾一为同飞灰。
匆遽不及呼莫莫，春愁禁人酒力薄。
拟令大白径浮君，毕献继今仍此爵。
和伯英再赋
韦骧（宋代）

行踪隐怪少人知，非是山僧别有机。漏泄一朝逢地主，逢迎终不似前稀。
欲至松学连日阻雨再用韵奉简诸友
陈镒（明代）

欲访蟾峰虽咫尺，潇潇风雨隔平原。故人只在松边馆，倦客空吟竹外村。

两处离怀溪水阔，一襟幽思岭云昏。旧栽青杏今何似，想见阴浓覆酒尊。
灯夕送张君之滇迓其尊人
徐渭（明代）

今岁风光倍觉饶，无人不去踏虹桥。独辞午夜千门月，去迓高堂倍里遥。

飞盖梅花梁苑雪，归帆杨柳楚妃腰。此行不为营名利，要度衡阳雁影高。
杂诗二首
曹丕（魏晋）

漫漫秋夜长，烈烈北风凉。
展转不能寐，披衣起彷徨。
彷徨忽已不，白露沾我裳。
俯视清水波，仰看明月光。
天汉回西流，三五正纵横。
草虫鸣何悲，孤雁独南翔。
郁郁多悲思，绵绵思故乡。
愿飞安得翼，欲济河无梁。
向风长叹息，断绝我中肠。

西北有浮云，亭亭如车盖。
惜哉时不遇，适与飘风会。
吹我东南行，行行至吴会。
吴会非我乡，安能不留滞。
弃置勿复陈，客子常畏人。
双雉
邓林（宋代）

不羡山梁饮啄肥，宁同牧子叹双飞。五文愿借天孙巧，移上虞廷补衮衣。
用前韵入闽
程洵（宋代）

风雪武夷溪，乍阿还复岭。依依鸦共林，片片云摩顶。

山中有高士，纸帐梅花冷。相期从此翁，晤语冬夜永。
围棋
朱松（宋代）

投老一寸心，独立无攀缘。兀兀不自聊，愔愔谁与宣。

时有素心不，一枰奉周旋。得隽非至数，三捷亦偶然。

危思寄方罫，积威下虚弦。骄矜不须臾，奔北已可怜。

志士珍短景，顾谓璧可捐。圣门未及藩，远道要著鞭。

缅想运甓翁，操具投长川。自强圣所臧，怀哉抚韦编。
芭蕉茶送伯承伯承赋诗三章次韵
张栻（宋代）

春去云藏岳麓，梅黄雨涨昭潭。
政尔倚栏无那，一瓯唤起清谈。
绝句二首
杜甫（唐代）

迟日江山丽，春风花草香。
泥融飞燕子，沙暖睡鸳鸯。

江碧鸟逾白，山青花欲燃。
今春看又过，何日是归年。
颂古一百首
释智愚（宋代）

声如鸣玉静边闻，谁信幽人不见君。
花到海棠将寂寞。绣衣犹把麝香熏。
酬乌程杨明府华雨后小亭对月见呈
皎然（唐代）

夜凉喜无讼，霁色摇闲情。暑退不因雨，陶家风自清。

凝弦停片景，发咏静秋声。何事禅中隐，诗题忽记名。
赠南京大理寺正澹轩戴君升任柳州府太守诗
湛若水（明代）

皇化渐以普，风气日以开。昔时荒服地，今日须贤才。

蔼蔼贯城彦，五马朱轮来。问俗柳江头，柳树何人栽？

春到柳眼青，君来春意回。无然蹙其根，而使枝叶摧。

君看甘棠树，遗爱何悠哉。
发衡州（一本题作《白发》）
杨基（明代）

五日白一发，十日皱一肤。
人生冰雪容，终作靴纹粗。
今朝清镜中，已与昨日殊。
不忧须眉苍，但恐皮肉枯。
肉枯亦常理，所念非壮图。
有亲恩最深，抚养劳勤劬。
怜我幼失怙，爱我如掌珠。
斯恩未及报，不敢忘须臾。
书来得凶问，哀顿空号呼。
衣衾与棺敛，弗得亲走趋。
家山在万里，那能返故都。
树头哑哑啼，愧杀返哺乌。
有子初学言，行步要母扶。
已解索梨栗，未知识之无。
重在托宗祀，岂暇问贤愚。
弟妹皆漂零，远在天一隅。
仲氏久无信，梦中时友于。
艰难斥卤滨，何以保微躯。
计工当已还，母乃东归吴。
童仆各分飞，仅有赤脚奴。
竛竮苦肺疾，终夜声呜呜。
怜渠亦解事，剪伐供樵苏。
异乡骨肉远，赖此相支吾。
嗟我客梁楚，只身亦崎岖。
白昼畏豺虎，夜防狸与狐。
所赖筋力强，窜伏幸无虞。
今年觉衰倦，自怯行远途。
东风洞庭波，落日青草湖。
鱼龙来欺人，烟涛惨模糊。
兹晨过衡阳，霁景差可娱。
桃花白练带，春水绿菰蒲。
感此颜色妍，暂使忧心苏。
万事信有命，抚膺长叹吁。
偈颂一百零二首 其四十二
释慧远（宋代）

堂前开饭店，屋里贩扬州。南泉翻盐落酱钢，赵州老鼠入牛角。
爪茉莉 末丽
梁清标（清代）

正苦薰风，早清芬细浥。黄昏后、觅枝寻叶。翩翻萼影，引惹动、闲庭蛱蝶。

摘来缀、宝髻瑶钗。盈盈暗添笑靥。

花神有意，巧批了风流牒。新浴罢、晚妆宁帖。斜簪绿鬓，恰宜衬、芙蓉颊。

伴鹣鹣、枕上粉脂融浃。众香国，魂梦贴。
送僧道茔
刘克庄（宋代）

胡卿阑热曾鸟寺，刘叟荒凉似乌窠。
无客嘲雄知免矣，有僧谒乌欲如何。
真禅和子逢场少，会实封人说法多。
若见珍公烦问讯，天寒煨芋肯公麽。
送王元章北游
全思诚（明代）

我从越中归，山水犹在眼。
贺湖天寒水鉴净，禹穴木落云气暖。
梦中往往复登临，万壑千岩姿萧散。
故人山水窟中来，题诗直上姑苏台。
酒酣目力隘宇宙，少年笔阵排风雷。
谢公屐齿小吴越，北望中原更奇绝。
终南太华青未了，桑乾之阴多积雪。
送君出门歌远游，自笑把锄空饭牛。
功成归来尚黑头，访子却觅山阴舟。
贺新郎
仇远（元代）

仙骨清无暑。爱兰桡、撑入鸳波，锦云深处。休唱采莲双浆曲，老却鸥朋鹭侣。算只有、青山如故。旧雨初晴新水涨，画桥低、杳霭迷苍渚。头戴笠，日亭午。
独醒耿耿空怀楚。渺愁予、岸芷江蓠，尚青青否。锦瑟谩弹斑竹恨，难写湘妃怨语。怅谁与、孤芳为主。流水无声云不动，向渔郎、欲觅桃园路。船尾带，落花去。
寄晚浦张观使
陈允平（宋代）

不原生封万户侯，归来却伴赤松游。
琴书东里三缘屋，诗酒西湖一叶舟。
雁过客楼秋雨急，乌栖江树暮烟愁。
频年陡觉生华发，日日凭高望楚州。
彼莲之美
曾丰（宋代）

彼莲之美，心乎爱矣。
所爱与直，渊乎其似。
黄葵花
释文珦（宋代）

一入长门只淡妆，秋衣犹是旧宫黄。
到头不信君恩断，日日倾心向太阳。
短歌行
赵汝燧（宋代）

赤龙驾轮飞上天，倏东倏西昼夜旋。流光万古去不返，少壮翻手成华颠。

阆风层城羽衣仙，方瞳绿发耕芝田。玉楼贮春春不老，蟠桃一实三千年。

我欲访仙弱水隔，住世奈此急景煎，茫然无计相留连。

打并万事不放到眼前，右杯左蟹拍浮百斛船。
山中寄外 其十一
龙辅（宋代）

利名何足事，山中乐未央。郎如学耕耨，奴便学蚕桑。
次韵耿荐可催菊三首
仲并（宋代）

年来花意亦难猜，陶令东篱独未开。
伴赋落英吾岂敢，狂言聊复为君催。
上林殿院次公 其九
徐积（宋代）

林氏家藏万帙书，五船便可当五车。别顾客舟施坐榻，更谋官舫作行厨。

写时教子烘青竹，读处呼童捉蠹鱼。悔不早知都借取，终身挟策灌园蔬。
通直郎史君挽诗
魏了翁（宋代）

亹亹南陔意，孜孜北学宗。
片言销巧诋，三语剧崇墉。
正喜云随步，俄惊日下舂。
楼前半轮月，依旧挂长松。
芳树
符子珪（唐代）

芳树宜三月，曈曈艳绮年。香交珠箔气，阴占绿庭烟。

小叶风吹长，繁花露濯鲜。遂令秾李儿，折取簪花钿。
次欧阳少逸韵呈雪庭禅师
丘葵（宋代）

苹婆影镂日华明，照见枝头果已成。
却是南风有吟思，时将万叶作秋声。
晁无咎画山水扇
陈师道（宋代）

前身阮始平，今代王摩诘。
偃屈盖代气，万里入方尺。
朽老诗作妙，险绝天与力。
君不见杜陵老翁语，湘娥增悲真宰泣。
宫词一百首
岳珂（宋代）

仙源瓜瓞庆绵绵，玉叶金枝亿万年。
天意睦亲流圣泽，已增宫院讲书员。
张渊道侍郎挽词二首
周必大（宋代）

籍甚中兴日，归欤载戢秋。
周旋黄石法，邂逅赤松游。
名与衡山埒，身随楚水流。
若为窥智勇，家世本留侯。
摸鱼儿（寿叶制相）
陈允平（宋代）

过重阳、晚香犹耐，江城风露初峭。梅花已索巡檐笑，春入数枝红小。寒恁早。正帘卷苍云，和气生芝草。金虬篆袅。喜人乐丰年，波澄瀚海，星斗焕牙纛。

家山近，游宴十洲三岛。石桥诗思频绕。朱颜白发神仙样，谁信玉关人老。春渐好。望阊阖天低，咫尺瞻黄道。祥云缥缈。看柳色沙堤，莺声禁辇，鸣佩凤池晓。
偈颂三十首
释印肃（宋代）

打折达磨西来脚，莫令有误本来人。
当处得心非向背，九年面壁寂光明。
庭中立雪憨痴汉，海裹口乾渴爱津。
如今大有心颠倒，梦寐胡诌学道人。
且向自心中体究，於斯如实更证明。
须观古德皆如是，万莫瞒心自发轻。
诳谤定招无间业，未全本觉且依经。
修竹未了身依口，莫学提纲没量人。
对病用医须有意，指权归实救迷情。
迷悟不同谁解意，三乘犹尚未全明。
不契一乘为外道，经生持戒不知。
徒劳南北与东西，满口文章不合义。
不曾亲近正知见，色见声闻弄识神。
髑髅几度皮消殒，林下追寻没一人。
妄把玄诠为事会，五千救网变成尘。
看经须用钱财雇，佛事全凭铙钹音。
餕馅饼皮纱布绢，猪羊犬马折经金。
僧俗一同轮苦趣，辜负牟尼古佛心。
致使类多贤行少，仁慈鲜矣足孤贫。
荣华富贵千无一，菩萨神仙不降生。
如麻似粟人头面，杀盗贪嗔胜畜心。
不管刹那沉劫海，且徒眼下乐精神。
背善恶临无解处，烧香合掌告观音。
大慈大悲来杀苦，须臾命断叹悲深。
一生不布纤毫善，悔惧双交没主人。
方知今死难思悔，黑业无边我自成。
寄语世间今未死，光阴莫负早回心。
何况出家亲悟者，喃喃直指古同今。
所以办心供作务，将勤补拙助元灵。
相逢来往无心见，大事未成戒行深。
史欲心空如及第，回头救接未归人。
始合老师弘大愿，先难后易叹吟吟。
十字街头不见客，孤峰顶上目群生。
助柴活计元如是，不负当时这老僧。
水龙吟
赵长卿（宋代）

事为之词

危楼横枕清江上，两岸碧山如画。夕烟幂幂，晚灯点点，楼台新夜。明月当天，白沙流水，冷光连野。浸栏干万顷，琉璃软皱，打渔艇、相高下。

何处一声羌管，是谁家、倚楼人也。多情对景，无言有恨，欲歌还罢。把酒临筵，阿谁知我，此怀难写。忍思量后夜，芳容不似，暗尘随马。